«Мэшыкъуэ» ехъулIэныгъэ къыщызыхьахэр
Псыхуабэ щекIуэкIа «Мэшыкъуэ-2013» щIалэгъуалэ форумым нэхъ жыджэрхэр, гурыхуэхэр, зэфIэкI зиIэхэр наIуэ щыхъуащ. КъБР-м щыщу абы грант къыщызыхьахэм яIущIащ КъБР-м ЩIалэгъуалэ политикэмкIэ и департаментым и унафэщI КIурашын Анзоррэ ЩIалэгъуалэ проектхэр ядэIыгъынымкIэ щIыналъэм и къудамэм и Iэтащхьэ Гопэ Александррэ.
— Нобэ щхьэусыгъуэ гуапэкIэ дызэхуэзащ — зэпеуэм грант къыщызыхьахэм дынывохъуэхъу. «Мэшыкъуэ-2013»-м хэта щIалэгъуалэм зэгурыIуэныгъэ ятщIылIэнущ. АдэкIэ проектхэр зэрагъэкIуэтэнум, абы папщIэ къагъэсэбэпыну Iэмалхэм дытепсэлъыхьынущ, — жиIащ КIурашын Анзор.
— Проектхэр зэрывгъэзэщIэну мылъкур мы мазэм къыфIэрыхьэнущ. Iуэхугъуэ зэмылIэужьыгъуэхэм теухуа мурад зиIэхэр зэгухьэу, лэжьыгъэм пащэми хъунущ. Апхуэдэу «Мэшыкъуэ» форумым фIыкIэ и цIэр дгъэIумэ, си гуапэщ. ЗэIущIэм хэта щIалэгъуалэр къуажэхэм фыкIуэурэ, цIыхухэм мыбы щыIэ проектхэм, мы зэпеуэм къуит Iэмалхэм фахутепсэлъыхьмэ, Iуэхум нэхъыбэ къыхэша хъунущ, — къыхигъэщащ Гопэ Александр.
«Кавказым и щIалэгъуалэм я лигэ» зэгухьэныгъэм гранту сом мелуан къихьащ. А мылъкумкIэ проектыр утыку къызэрырахьэну Iэмалхэм зэрегупсысыр жиIащ гупым щыщ Вэрокъуэ Тимур.
Зэпеуэм грант къыщызыхьахэм ящыщщ КъБР-м Хьэрычэт щIынымкIэ институтым и лэжьакIуэ ныбжьыщIэ Дзэгъащтэ Азэмэт. Абы игъэлъэгъуа «Кавказым щыIэ гупсысэ нэхъыфIхэр» проектыр куэдым ягу ирихьащ.
— Проектыр аудиотхылъ жыпхъэм изгъэуващ. Абыи щхьэусыгъуэ иIэщ, дэтхэнэри, и лэжьыгъэм къыкIэрыча мыхъуу, абы едэIуэфынущ. ТхакIуэхэм, усакIуэхэм, цIыху цIэрыIуэхэм я гупсысэхэр зэхуэсхьэсу, макъамэкIэ гъэщIэрэщIауэ, псалъэхэр артистым игъэзащIэу тету къыдэзгъэкIын си гугъэщ, — жиIащ Дзэгъащтэм.
«Политик пашэхэм я еджапIэ» зи фIэщыгъэ проектыр Лэкъуш Хьэлимэт игъэхьэзыращ. Абы гранту сом мин 500 къихьащ.
— Нэгъаби сыхэтащ зэпеуэм. Абы щыгъуэ гранту сом мини 100 къысIэрыхьат. Иджы ехъулIэныгъэм къыхэхъуащ. Проектыр щызгъэзэщIэну си гугъэщ КъБКъУ-м Iуащхьэмахуэ лъапэ щиIэ базэм, — жиIащ Хьэлимэт.
Адыгэ Iуэхум, анэдэлъхубзэм хуэгъэпсащ «Адыгэ псалъэ» газетым и лэжьакIуэ Щомахуэ Залинэ и проектыр. Абыи и лэжьыгъэм ахъшэ саугъэт къыпэкIуащ.
Гугъуэт Заремэ.
